Gesiene sakeman wat kleinkind ‘verkrag’ in hofŉ Gesiene sakeman in die finansiële bedryf het Woensdagoggend in die Pretoria-landdroshof verskyn op aanklag van verkragting van sy kleindogter. Die beskuldigde se naam mag nie bekendgemaak word nie om die identiteit van die vermeende slagoffer in die saak te beskerm. Hoewel die beweerde oortredings glo reeds meer as twee jaar gelede gebeur het toe die kind drie jaar oud was, is die beskuldigde nooit deur die staat vervolg nie. Hy is uiteindelik nou voor die hof geroep nadat AfriForum se privaatvervolgingseenheid ŉ nolle prosequi‑sertifikaat bekom het om die man privaat te vervolg. Die hofverrigtinge het begin met die beskuldigde se regsverteenwoordiger, Anel Jacobs, wat ŉ aansoek gebring het om te versoek dat die hofverrigtinge in camera gehou word. Jacobs het aangevoer dit is in belang van die vermeende slagoffer in die saak dat haar identiteit beskerm word en aangesien die beskuldigde direkte familie van die slagoffer is, sal dit in belang van die kind wees indien die getuienis agter geslote deure aangehoor word. Adv. Gerrie Nel, wat die vervolging namens AfriForum lei, het Jacobs se aansoek teengestaan en aangevoer dat daar geen rede is hoekom die saak nie in ŉ ope hof aangehoor kan word nie. Nel het verwys na die sogenaamde Dros-verkragtingsaak waar verskeie media die naam van die beskuldigde gepubliseer het voordat hy gepleit het. “Die beskuldigde in die Dros-saak is ŉ man wat geen hulpbronne tot sy beskikking het nie. Hoekom moet hierdie man nou anders behandel word as enige beskuldigde in enige ander saak?” het hy gevra. Landdros Adriaan Bekker het gelas dat die publiek en die media die hofverrigtinge mag bywoon, maar geen inligting mag gepubliseer word wat die beskuldigde of vermeende slagoffer direk of indirek kan identifiseer nie. Van die getuienis in die saak sal wel in camera aangehoor word. Die beskuldigde het deurentyd tydens die hofverrigtinge telkens omgekyk na waar sy ondersteuners agter in die openbare galery gesit het. Hy het ontspanne voorgekom. Nel het daarna ŉ aansoek gebring om te versoek dat die hof gelas dat die beskuldigde nie enige kontak, direk of indirek, met die vermeende slagoffer mag hê nie. Nel het aangevoer dit is in belang van die kind om nie in kontak met die haar vermeende verkragter te wees nie en dat dit die hof se plig is om die kind te beskerm. Jacobs het hierdie aansoek teengestaan en aangevoer dit sal oorbodig wees vir die hof om so bevel te maak. Sy het aan die hof gesê ŉ kurator is reeds aangestel om na die kind se belange om te sien en het die hof daarop gewys dat die kurator nooit gesê het dat dit in belang van die kind sal wees om nie kontak met die beskuldigde te hê nie. Sy meen deur ŉ hofbevel te maak wat kontak tussen die twee partye verbied, sal oorbodig wees aangesien die kind se belange reeds deur ŉ kurator beskerm word. Sy het ook bevraagteken hoekom Nel en sy span nie die kurator genader het oor die kwessie voordat hulle die aansoek gebring het nie. Nel het in antwoord hierop ŉ e-pos aan die hof voorgehou waarin AfriForum die kurator versoek het om met haar te praat, maar sy geweier het. Bekker het met Nel saamgestem dat dit in belang van geregtigheid sal wees om die vermeende slagoffer te beskerm en het ŉ bevel gemaak dat die beskuldigde nie met sy kleindogter mag kontak hê nie. Die partye het ook in die hof ooreengekom dat die beskuldigde se vingerafdrukke geneem sal word om AfriForum in staat te stel om sy ondersoek na die saak af te handel. Jacobs het aan Bekker gesê dat adv. Barry Roux as die beskuldigde se advokaat sal optree. Die saak is daarna tot 13 Junie uitgestel, wanneer Roux saam met sy kliënt in die hof sal verskyn. Maroela Media het vroeër berig AfriForum het besluit om tot die saak toe te tree nadat die betrokke kind se ma die organisasie genader het. Nel het verlede jaar tydens ŉ mediakonferensie gesê die beweerde verkragting en/of seksuele aanranding het in die dogtertjie se grootouers se huis gebeur. Nel beweer hoewel die kind die beweerde verkragting by haar ouers aangemeld en ook ŉ sielkundige en onderwyser daarvan vertel het, het daar niks van die saak gekom nie. Hy het gesê die polisie het nooit verklarings by die onderwyser of sielkundige afgeneem of belangrike selfoonbewyse bekom nie. Volgens Nel is die dossier na net ŉ maand gesluit en gevolglik is die dogtertjie se oupa nooit vervolg nie. Daarom het AfriForum besluit om tot die saak toe te tree en aansoek te doen om die man privaat te vervolg. “As dié saak die aandag geniet het wat dit verdien, sou die vervolging van die aangeklaagde hoegenaamd geen probleem gewees het nie,” het Nel destyds gesê.